Dornier GmbH
Store norske leksikon,Teknologi og industri,Transport,Luftfart,Flyindustri,Fly- og helikopterprodusenter
Dornier GmbH er en tidligere tysk flyfabrikk. Den var i mellomkrigstiden og under andre verdenskrig kjent for sine flybåter og bombefly. Etter krigen produserte fabrikken lette transportfly og passasjerfly.
Historie Dornier hadde grunnlag i Zeppelin-verkene i Friedrichshafen, som fra 1914 hadde en flyavdeling ledet av Claudius Dornier (1884–1969). I 1917 ble flyfabrikken Zeppelin-Werke Lindau dannet; i 1922 skiftet denne navn til Dornier Metallbauten, og fra 1932 til 1969 var den kontrollert av Claudius Dornier. I 1960-årene startet selskapet også teknologiutvikling innen andre områder, blant annet romteknologi og satellitter, militære kommunikasjons- og informasjonssystemer og medisin.Dornier gikk i 1985 inn i Daimler-Benz-konsernet, fra 1989 i datterselskapet Deutsche Aerospace (DASA), det senere DaimlerChrysler Aerospace, som fra 2000 ble en del av European Aeronautic Defence and Space Company (EADS). Flyproduksjonen (Dornier Luftfahrt) ble 1996 overtatt av den amerikanske flyprodusenten Fairchild, se Fairchild Dornier. Flytyper Best kjent fra mellomkrigstiden er flybåtene Dornier Wal fra 1922 og Do X fra 1928. Dornier Wal ble brukt av Roald Amundsen på polferden i 1925 og senere blant annet på Lufthansa-ruten Berlin-Oslo. Do X var verdens største fly i sin tid og hadde tolv motorer i tandempar på toppen av vingene. I 1930-årene kom det middeltunge bombeflyet Do 17, den såkalte Flygende blyant, som sammen med den senere modellen Do 217 var mye brukt under andre verdenskrig.Fra 1955, da fabrikken kunne gjenoppta virksomheten, produserte man blant annet det lette transportflyet Do 27, de tomotors turbopropflyene Do 228 og Do 328, og utviklet V/STOL-flyet Do 31 og helikopteret Do 32. De to sistnevnte ble aldri satt i produksjon. Les mer i Store norske leksikon fly Fairchild Dornier